Els alcaldes del departament de salut de Manises es reuneixen amb el conseller de Sanitat, Marciano Gómez
23 de octubre de 2023

L'alcalde de Manises, Javier Mansilla, espera que se seguisca el full de ruta marcat pel govern progressista del Botànic per a la reversió de l'hospital

Manises, 23 d'octubre de 2023. Alcaldes d'alguns municipis que conformen el departament de salut de Manises s'han reunit amb el conseller de Sanitat, Marciano Gómez, una trobada que ja estava prevista abans de l'anunci del passat divendres que Sanitat assumirà la gestió directa dels departaments de salut de Manises i Dénia.

Durant la reunió, els alcaldes han explicat al conseller que sempre han treballat amb l'objectiu que la recuperació del departament per a la gestió pública no es paralitzara. Ara bé, aquest grup d'alcaldes ha advertit Marciano Gómez que faran un seguiment del procés perquè aquest es realitze amb totes les garanties.

"Ha sigut una reunió satisfactòria perquè el conseller, Marciano Gómez, ens ha confirmat que la reversió de l'Hospital de Manises es produirà, tal com estava prevista, el dia 7 de maig de l'any que ve. Tindrem el que es va iniciar i va acordar amb el Govern progressista del Botànic, però continuarem expectants i pendents perquè es continue treballant en el full de ruta marcat per a la reversió", ha explicat Javier Mansilla Bermejo, alcalde de Manises.

"També s'han quedat sobre la taula les anteriors reivindicacions i compromisos que les diferents localitats que conformen l'àrea de salut havien sol·licitat en la legislatura anterior i des de la Conselleria s'han compromés a donar una solució en un termini raonable", ha afegit Mansilla.

L'alcaldessa de Quart de Poblet, Cristina Mora, ha assenyalat que “li hem traslladat al conseller la nostra voluntat d'estar informats en tot moment del procés perquè sabem que la clau estarà en quins serveis es mantenen privatitzats. Ací és on està el vertader benefici econòmic per a les empreses privades”. Ha afegit Mora que “ara és el moment que el govern de Carlos Mazón demostre si realment vol apostar per la sanitat pública valenciana o si això no és més que una operació de maquillatge que l'única cosa que pretén és mantindre els privilegis de les empreses concessionàries a través de la prestació de serveis externalitzats en detriment de la sanitat pública i dels seus treballadors i treballadores. Estarem molt pendents que la recuperació siga completa”.

Per part seua, l'alcalde d'Aldaia, Guillermo Luján, ha manifestat que “hem de ser positius però, alhora estar expectants, en la previsible reorganizacion del mapa sanitari que ha anunciat el conseller perquè, en cap cas, vaja en detriment del sistema publique”.

Esta Xarxa farà seguiment de les obres de l'Hospital Militar

La Xarxa d’Alcaldies del departament de salut de Manises també ha sol·licitat informació al conseller sobre la marxa de les obres de l'Hospital Militar Manuela Solís Clarás de Quart de Poblet-Mislata, la primera fase del qual ha d'estar finalitzada al juny de 2024.

Els membres de la Xarxa han mostrat el seu interés pel projecte d'ampliació i reforma de l'edifici, pressupostat en 37 milions d'euros. La primera fase de les obres, que contempla la construcció de dos edificis i l'adaptació dels actuals per a atenció de pacients crònics i de salut mental, ha d'estar finalitzada al juny de 2024.